CELEX: 32009R0231
Language: el
Date: 2009-03-19 00:00:00
Title: Κανονισμός (ΕΚ) αριθ. 231/2009 της Επιτροπής, της 19ης Μαρτίου 2009 , για παρέκκλιση από τον κανονισμό (ΕΚ) αριθ. 800/1999 όσον αφορά τον προσδιορισμό του ύψους της επιστροφής για τη ζάχαρη στην περίπτωση των παραδόσεων που αναφέρονται στα άρθρα 36 και 44 του εν λόγω κανονισμού και πραγματοποιούνται από την 1η έως τις 25 Σεπτεμβρίου 2008

20.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 74/13
            
         
      ΚΑΝΟΝΙΣΜΌΣ (ΕΚ) αριθ. 231/2009 ΤΗΣ ΕΠΙΤΡΟΠΉΣ
   
   της 19ης Μαρτίου 2009
   για παρέκκλιση από τον κανονισμό (ΕΚ) αριθ. 800/1999 όσον αφορά τον προσδιορισμό του ύψους της επιστροφής για τη ζάχαρη στην περίπτωση των παραδόσεων που αναφέρονται στα άρθρα 36 και 44 του εν λόγω κανονισμού και πραγματοποιούνται από την 1η έως τις 25 Σεπτεμβρίου 2008
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 167 παράγραφος 7, σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Από τις 26 Σεπτεμβρίου 2008, σύμφωνα με τον κανονισμό (ΕΚ) αριθ. 947/2008 της Επιτροπής, της 25ης Σεπτεμβρίου 2008, σχετικά με την αναστολή των επιστροφών κατά την εξαγωγή για τη λευκή ζάχαρη και την ακατέργαστη ζάχαρη που εξάγονται σε φυσική κατάσταση (2), δεν προβλέπονται πλέον επιστροφές κατά την εξαγωγή ζάχαρης, συμπεριλαμβανομένης της ζάχαρης που παραδίδεται σύμφωνα με τα άρθρα 36 και 44 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα (3).
            
         
               (2)
            
            
               Σύμφωνα με το άρθρο 37 του κανονισμού (ΕΚ) αριθ. 800/1999, τα κράτη μέλη μπορούν να επιτρέψουν στους εξαγωγείς να χρησιμοποιήσουν, για τα προϊόντα που φορτώνονται κάθε μήνα, τη διαδικασία σύμφωνα με την οποία λαμβάνεται υπόψη η τελευταία ημέρα του μήνα για τον προσδιορισμό του ύψους της ισχύουσας επιστροφής στις παραδόσεις, που αναφέρονται στα άρθρα 36 και 44 του εν λόγω κανονισμού. Ως εκ τούτου, δεν είναι δυνατόν να προσδιοριστεί το ύψος της επιστροφής που εφαρμόζεται στις παραδόσεις προϊόντων του τομέα της ζάχαρης οι οποίες πραγματοποιούνται σύμφωνα με τη διαδικασία αυτή, από την 1η έως τις 25 Σεπτεμβρίου 2008.
            
         
               (3)
            
            
               Δεν πρέπει να θιγεί το δικαίωμα της επιστροφής για τις παραδόσεις που πραγματοποιούνται σύμφωνα με τη διαδικασία που προβλέπεται στο άρθρο 37 του κανονισμού (ΕΚ) αριθ. 800/1999, πριν από την έναρξη ισχύος του κανονισμού (ΕΚ) αριθ. 947/2008. Για τον προσδιορισμό της επιστροφής αυτής, είναι συνεπώς αναγκαίο να καθοριστεί η ημερομηνία που πρέπει να ληφθεί υπόψη για τον σκοπό αυτό, κατά παρέκκλιση από το άρθρο 37 παράγραφος 2 του κανονισμού (ΕΚ) αριθ. 800/1999.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το άρθρο 37 παράγραφος 2 του κανονισμού (ΕΚ) αριθ. 800/1999, η ημερομηνία της 25ης Σεπτεμβρίου 2008 λαμβάνεται υπόψη για τον προσδιορισμό του ύψους της επιστροφής που εφαρμόζεται στις παραδόσεις ζάχαρης σύμφωνα με το άρθρο 36 παράγραφος 1 στοιχεία α) και γ) και το άρθρο 44 παράγραφος 1 στοιχεία α) και β) του εν λόγω κανονισμού, οι οποίες πραγματοποιούνται από την 1η έως τις 25 Σεπτεμβρίου 2008.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2008.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαρτίου 2009.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  EE L 299 της 16.11.2007, σ. 1.
   
      (2)  EE L 258 της 26.9.2008, σ. 60.
   
      (3)  EE L 102 της 17.4.1999, σ. 11.